สรุปผลการประชุม
คณะกรรมการส่งเสริมการจัดสวัสดิการสังคมแห่งชาติ (ก.ส.ค.) 
ครั้งที่ ๑/๒๕๕๒
วันจันทร์ที่ ๕ ตุลาคม ๒๕๕๒ 
ณ ห้องประชุมตึกสันติไมตรี (หลังใน) ทำเนียบรัฐบาล
---------------------------

เริ่มประชุม เวลา ๑๕ .๐๐ น.

  นายอิสสระ  สมชัย รัฐมนตรีว่าการกระทรวงการพัฒนาสังคมและความมั่นคงของมนุษย์ รองประธานกรรมการคนที่หนึ่ง ทำหน้าที่ประธานแทนนายกรัฐมนตรี 

        
มีเรื่องเพื่อทราบ ๕ เรื่อง  เรื่องเพื่อพิจารณา ๔ เรื่อง และเรื่องอื่น ๆ ๒ เรื่อง สรุปได้ดังนี้
 เรื่องเพื่อทราบ

๑. มติคณะรัฐมนตรีแต่งตั้งกรรมการผู้ทรงคุณวุฒิ  กรรมการผู้แทนองค์กรสวัสดิการชุมชนและกรรมการผู้แทนองค์กรสาธารณประโยชน์ใน ก.ส.ค.  และคำสั่งนายกรัฐมนตรีที่แต่งตั้งให้นายสรรพสิทธิ์  คุมพ์ประพันธ์  เป็นรองประธานกรรมการคนที่สอง

๒. ผลการดำเนินงาน ก.ส.ค. และรายงานการประชุมก.ส.ค. ครั้งที่ ๒/๒๕๕๑เมื่อวันที่ ๕ กันยายน ๒๕๕๑
       
๓. การรับรององค์กรสาธารณประโยชน์และองค์กรสวัสดิการชุมชนตามกฎหมายส่งเสริมการจัดสวัสดิการสังคม ข้อมูล ณ วันที่ ๓๐ กันยายน ๒๕๕๒ มีการรับรององค์กรสาธารณประโยชน์ จำนวน ๑,๙๘๙ แห่ง และองค์กรสวัสดิการชุมชน จำนวน ๙๙๘ แห่ง
          
๔.  รายงานการดำเนินงานกองทุนส่งเสริมการจัดสวัสดิการสังคม ในปี ๒๕๔๙ จนถึงเดือนธันวาคม ๒๕๕๒ กองทุนมีรายรับ  ๖๗๐ ล้านบาท  สนับสนุนโครงการให้แก่องค์การสวัสดิการสังคมทั่วประเทศ ได้ทั้งสิ้น จำนวน ๓,๔๐๑ โครงการ ๓,๑๐๐ องค์การ ในปี ๒๕๕๓ มีเงินกองทุนที่เหลืออยู่ทั้งสิ้น ๑๘๗.๗๑๐  ล้านบาท คาดว่าจะสนับสนุนโครงการให้แก่องค์การสวัสดิการสังคม ทั้งสิ้น ๑,๔๘๔ โครงการแยกออกเป็นระบบปกติจำนวน  ๓๐๐ โครงการ ระบบกระจายให้จังหวัดอนุมัติกันเอง จำนวน ๑,๑๘๔ โครงการ กรรมการมีข้อสังเกตขอให้หางบประมาณมาสนับสนุนกองทุนเพิ่มเติมเนื่องจากปี ๒๕๕๓ ไม่ได้รับจัดสรรงบประมาณ 
          
๕. ที่ประชุมรับทราบรายงานวิจัยฉบับสมบูรณ์นำร่องขับเคลื่อนยุทธศาสตร์การพัฒนาสังคมและการจัดสวัสดิการสังคมเชิงพื้นที่ เสนอให้รัฐบาลจัดสรรเงินกองทุนส่งเสริมการจัดสวัสดิการสังคมเพื่อส่งเสริมการมีส่วนร่วมของภาคส่วนต่าง ๆ ในระดับจังหวัด ใน ๓ ระดับ คือ

๑) ระดับจังหวัด เพื่อสนับสนุนโครงการสวัสดิการสังคมเชิงประเด็น

๒) ระดับพื้นที่ตำบลและเทศบาล เพื่อสมทบสมาชิกกองทุนสวัสดิการสังคมระดับตำบลที่องค์กรสวัสดิการชุมชนร่วมกับท้องถิ่นจัดตั้งขึ้นในมิติสวัสดิการเกิด แก่ เจ็บ ตายให้แก่สมาชิก

๓) ระดับหมู่บ้าน/ชุมชน ส่งเสริมโครงการสวัสดิการสังคม ๗ มิติ ได้แก่ สวัสดิการด้านการศึกษา สวัสดิการด้านสุขภาพอนามัย สวัสดิการด้านที่อยู่อาศัย สวัสดิการด้านการทำงานและการมีรายได้ สวัสดิการด้านกระบวนการยุติธรรม สวัสดิการด้านนันทนาการและสวัสดิการด้านบริการทางสังคมทั่วไป

ข้อเสนอได้ให้ความสนใจต่อนโยบายกองทุนเศรษฐกิจพอเพียงของรัฐบาลที่จะจัดสรรลงหมู่บ้านชุมชนๆละ ๕๐๐,๐๐๐ บาท รวมเป็นเงิน ๔๐,๐๐๐ ล้านบาท ซึ่งสามารถนำมาใช้ในการสนับสนุนการจัดสวัสดิการชุมชนครบวงจรชีวิต ทั้ง ๓ ระดับ ด้วยการควบรวมโครงการ SML กับกองทุนส่งเสริมการจัดสวัสดิการสังคม โดยใช้กลไกกองทุนส่งเสริมการจัดสวัสดิการสังคมซึ่งเป็นกลไกตามกฎหมายรองรับ

ที่ประชุมรับทราบ และมอบหมายให้คณะอนุกรรมการที่เกี่ยวข้อง นำผลการศึกษาไปพิจารณาและนำเสนอ ก.ส.ค. โดยรับข้อสังเกตของกรรมการให้ใช้ทุนอื่นนอกจากเงินและการพึ่งตนเองของกลุ่มต่างๆ
- ๒ -

เรื่องเพื่อพิจารณา
         
๑. การกำหนดให้ “สังคมสวัสดิการ” เป็นวาระแห่งชาติและแนวทางการพัฒนาระบบสวัสดิการสังคม ที่ประชุมเห็นชอบหลักการ

๑.๑ การกำหนดแนวนโยบายการดำเนินงานขอคณะกรรมการส่งเสริมการจัดสวัสดิการสังคมแห่งชาติ ให้มีการปฏิรูประบบสวัสดิการสังคมไทย โดยมุ่งการสร้างสังคมไทยให้เป็นสังคมสวัสดิการ

๑.๒ เน้นการพัฒนาระบบสวัสดิการสังคมไทยเพื่อตอบสนองการเป็นสังคมสวัสดิการ การสร้างหลักประกันทางสังคมให้แก่ประชาชนและการเป็นรัฐสวัสดิการในอนาคต ใน ๔ เรื่องหลัก ได้แก่

๑) การพัฒนาระบบบริการสังคม (Social Service) เน้นการสำรวจกฎหมายที่ให้สิทธิสวัสดิการแก่ประชาชนมาดำเนินการให้เกิดผลในทางปฏิบัติ ประชาสัมพันธ์ให้ประชาชนรับทราบและเข้าถึงสิทธิสวัสดิการของประชาชน และการกำหนดประเภทและมาตรฐานสิทธิสวัสดิการที่ประชาชนควรได้รับเพิ่มเติม

๒) การประกันสังคม (Social Insurance) พิจารณาความเชื่อมโยงในการดำเนินนโยบายการให้สิทธิประโยชน์แก่คู่สมรสและบุตรของผู้ประกันตน การขยายประกันสังคมสู่แรงงานนอกระบบ ซึ่งจะมีผลต่องบประมาณของระบบหลักประกันสุขภาพ การออมเพื่อการชราภาพและการจัดสวัสดิการชุมชน โดยคำนึงถึงภาระค่าใช้จ่ายของประชาชน สิทธิประโยชน์ที่พึงได้รับและความเชื่อมโยงในสิทธิประโยชน์ที่ประชาชนจะได้รับหลักประกันในแต่ละระบบ

๓) การช่วยเหลือทางสังคม (Social Assistance) เน้นพัฒนาระบบการช่วยเหลือทางสังคมเพื่อให้ผู้รับบริการสามารถช่วยเหลือตนเองได้อย่างจริงจังและทั่วถึง โดยทบทวนกฎหมาย ระเบียบที่มีอยู่ กำหนดมาตรฐานการช่วยเหลือที่สอดคล้องกับความเป็นอยู่ การใช้ผู้ประกอบวิชาชีพและนำการจัดการรายกรณี case management  มาใช้ในการดำเนินงาน

๔) การส่งเสริมสนับสนุน (Social Promotion) จัดสรรเงินให้กองทุนส่งเสริมการจัดสวัสดิการสังคมเพื่อส่งเสริมการจัดสวัสดิการของภาคส่วนต่างๆ ส่งเสริมจิตสาธารณะและบทบาทของอาสาสมัคร เสนอนโยบายส่งเสริมธุรกิจเพื่อสังคม ดำเนินการตามมาตรการการเงินการคลังเพื่อสังคมอย่างจริงจังและต่อเนื่อง
               ๑.๓ ให้ความสำคัญกับการลงทุนด้านการจัดสวัสดิการโดยรัฐ และการลงทุนเพื่อส่งเสริมให้ภาคส่วนต่าง ๆ ได้แก่ องค์การเอกชน องค์กรชุมชน องค์กรธุรกิจ ตลอดจนประชาชนได้เข้ามามีส่วนร่วมในการจัดสวัสดิการสังคม เช่น การเป็นผู้ให้ การเสียภาษี การบริจาค การเข้ามามีส่วนร่วมในการเป็นอาสาสมัครและกิจกรรมทางสังคมต่าง ๆ 
               ที่ประชุมเห็นควรให้มีการขยายความให้ชัดขึ้นของคำว่า  “สังคมสวัสดิการ”  กำหนดยุทธศาสตร์ในการขับเคลื่อนให้ชัดเจน โดยมอบให้คณะอนุกรรมการนโยบายและแผน ซึ่งมีปลัดกระทรวงการพัฒนาสังคมและความมั่นคงของมนุษย์     เป็นประธาน โดยจะจัดให้มีการประชุมและนำผลไปรับฟังความคิดเห็นในการประชุมสมัชชาสวัสดิการสังคมแห่งชาติ            ในวันที่ ๒๑ ตุลาคม ๒๕๕๒
           ๒. นโยบายพัฒนาคุณภาพชีวิตและกลุ่มเป้าหมายเฉพาะ ที่ประชุมให้ความเห็นชอบในการแต่งตั้งคณะอนุกรรมการเพื่อติดตามและตรวจสอบการดำเนินงานตามนโยบายการพัฒนาคุณภาพชีวิตและกลุ่มเป้าหมายเฉพาะ ๑๐ กลุ่มได้แก่ ๑) กลุ่มเด็กและเยาวชน ๒) กลุ่มผู้หญิง ๓) กลุ่มผู้สูงอายุ ๔) กลุ่มผู้พิการ ๕) กลุ่มคนไร้สัญชาติ กลุ่มชาติพันธุ์ คนไทยพลัดถิ่น ๖) กลุ่มชุมชนเมือง คนจนเมือง คนเร่ร่อน ๗) กลุ่มแรงงานข้ามชาติ       ๘)กลุ่มแรงงานนอกระบบ ๙) กลุ่มผู้คนใน ๔ จังหวัดชายแดนภาคใต้ ๑๐) กลุ่มผู้ติดเชื้อเอชไอวี ผู้ป่วยเอดส์และ   ผู้ได้รับผลกระทบ กำหนดแนวทางในการเผยแพร่ประชาสัมพันธ์แนวนโยบายและผลการดำเนินงานให้สาธารณชนทราบอย่างต่อเนื่อง เพื่อสร้างความตระหนักและเอื้ออาทรในสังคม และผนวกการดำเนินงานด้านการกระจายอำนาจให้แก่องค์กรปกครองส่วนท้องถิ่น การแก้ไขเยียวยาผู้ได้รับผลกระทบอันเกิดจากเหตุการณ์ความรุนแรงใน ๓ จังหวัดชายแดนภาคใต้ โดยมีรัฐมนตรีประจำสำนักนายกรัฐมนตรี (นายสาทิตย์  วงศ์หนองเตย) เป็นประธานอนุกรรมการ
- ๓ -
           ๓. นโยบายและโครงการสนับสนุนการจัดสวัสดิการชุมชน  ที่ประชุมรับทราบนโยบายและโครงการสนับสนุนการจัดสวัสดิการชุมชน ที่เสนอโดยคณะกรรมการเสริมสร้างความเข้มแข็งของชุมชนแห่งชาติมีคุณหญิงสุพัตรา มาศดิตถ์ เป็นประธาน โดยให้สวัสดิการชุมชนได้รับการประกาศเป็นวาระแห่งชาติ และให้มีการขับเคลื่อนการจัดสวัสดิการชุมชนตามโครงการสนับสนุนการจัดสวัสดิการชุมชนให้ครอบคลุมทุกพื้นที่ตำบลทั่วประเทศ จำนวน ๗,๙๓๘ แห่ง ใช้งบประมาณทั้งสิ้น ๔,๕๒๘.๘๒๕ ล้านบาท ในปีงบประมาณ ๒๕๕๓ – ๒๕๕๕ ในปีงบประมาณได้รับงบแล้วทั้งสิ้น ๗๒๗.๓ ล้านบาท เนื่องจากการจัดสวัสดิการชุมชนอยู่ภายใต้กรอบกฎหมายส่งเสริมการจัดสวัสดิการสังคม จึงมีมติให้แต่งตั้งคณะอนุกรรมการส่งเสริมองค์กรสวัสดิการชุมชน และประสานการดำเนินงานกับคณะที่ขับเคลื่อนโครงการสนับสนุนการจัดสวัสดิการชุมชนที่ได้รับงบประมาณรองรับแล้ว
           ๔. ที่ประชุมมีมติแต่งตั้งคณะอนุกรรมการ ใน ก.ส.ค. รวม ๗  คณะ ได้แก่ 
                    ๑) คณะอนุกรรมการรับรองมูลนิธิ สมาคม หรือองค์กรภาคเอกชนเป็นองค์กรสาธารณประโยชน์ และรับรององค์กรภาคประชาชนเป็นองค์กรสวัสดิการชุมชน ๗๖ จังหวัด มีผู้ว่าราชการจังหวัดและผู้ว่าราชการกรุงเทพมหานครเป็นประธาน 
                    ๒) คณะอนุกรรมการนโยบายและแผน มี ปลัดกระทรวงการพัฒนาสังคมและความมั่นคงของมนุษย์เป็นประธาน
                    ๓) คณะอนุกรรมการพัฒนาคุณภาพชีวิตและกลุ่มเป้าหมายเฉพาะ มีรัฐมนตรีประจำสำนักนายกรัฐมนตรี (นายสาทิตย์  วงศ์หนองเตย) หรือผู้แทนเป็นประธาน
                    ๔) คณะอนุกรรมการประสานงานและส่งเสริมความรับผิดชอบต่อสังคม มีนายสรรพสิทธิ์        คุมพ์ประพันธ์  เป็นรองประธาน ก.ส.ค. คนที่สองเป็นประธาน
                    ๕) คณะอนุกรรมการส่งเสริมองค์กรสวัสดิการชุมชน มี นายไพบูลย์  วัฒนศิริธรรม เป็นประธาน
                    ๖) คณะอนุกรรมการส่งเสริมบทบาทนักสังคมสงเคราะห์  มีนายกสมาคมนักสังคมสงเคราะห์แห่งประเทศไทยเป็นประธาน

                    ๗) คณะอนุกรรมการพัฒนาบุคลากรและมาตรฐาน มี นางอภิญญา  เวชยชัย เป็นประธาน

                    ในส่วนคณะอนุกรรมการสรรหากรรมการผู้ทรงคุณวุฒิในคณะกรรมการบริหารกองทุนส่งเสริมการจัดสวัสดิการสังคม ที่ประชุมให้ไปแก้ไขประกาศกระทรวงการพัฒนาสังคมและความมั่นคงของมนุษย์ เรื่องหลักเกณฑ์และวิธีการสรรหาและพิจารณาคัดเลือกผู้ทรงคุณวุฒิ ในคณะกรรมการบริหารกองทุนส่งเสริมการจัดสวัสดิการสังคม      เพื่อเปิดโอกาสให้ผู้แทนองค์กรสวัสดิการชุมนและองค์กรสาธารณประโยชน์และสถาบันการศึกษาเข้ามามีส่วนร่วม    มากขึ้น 

เรื่องอื่นๆ
           ๑. ที่ประชุมรับทราบการจัดงานวันสังคมสงเคราะห์แห่งชาติ วันอาสาสมัครไทย ประจำปี ๒๕๕๒ และการประชุมสมัชชาสวัสดิการสังคมแห่งชาติ ครั้งที่ ๑๘ ในวันที่ ๒๑ ตุลาคม ๒๕๕๒  โดยได้กราบเรียนเชิญนายกรัฐมนตรีให้เกียรติเป็นประธานและปาฐกถาพิเศษ เรื่อง “การปฏิรูประบบสวัสดิการสังคมไทย”
       
  ๒. กำหนดนัดประชุม ก.ส.ค. ครั้งต่อไป เดือนธันวาคม ๒๕๕๒  โดยจะนัดวัน เวลาว่าง นายกรัฐมนตรีต่อไป
เลิกประชุม เวลา ๑๗.๕๐ น.






